Wan Rosdy Wan Ismail

**Wan Rosdy bin Wan Ismail** (; lahir 1 Oktober 1958) ialah seorang ahli politik Malaysia yang telah berkhidmat sebagai Menteri Besar Pahang ke-14 sejak Mei 2018 dan Ahli Dewan Undangan Negeri Pahang (ADUN) bagi kawasan Jelai sejak Mac 2004. Beliau pernah berkhidmat sebagai Ahli Majlis Mesyuarat Kerajaan Negeri Pahang (EXCO) dari Mac 2008 hingga Mei 2018. Beliau ialah ahli dan Pengerusi Perhubungan UMNO Negeri Pahang, sebuah parti komponen Barisan Nasional (BN). Beliau juga telah dilantik sebagai salah seorang Naib Presiden UMNO sejak Mac 2023.

## Kehidupan awal dan pendidikan
Wan Rosdy dilahirkan pada 1 Oktober 1958 di Kampung Tanjung Gahai, Mukim Hulu Jelai, Lipis, Pahang, Persekutuan Tanah Melayu (kini Malaysia). Beliau menerima pendidikan awal di Sekolah Rendah Clifford (1965), Sekolah Menengah Clifford dan Sekolah Menengah Mahmud Raub. Beliau kemudian melanjutkan pengajian dalam bidang Diploma Perdagangan di Institut Teknologi MARA (ITM). Seterusnya, beliau menyambung pengajian ke peringkat Sarjana Muda Sastera (BA) dalam Sains Sosial (Sains Politik) di Universiti Sains Malaysia (USM).

## Kerjaya awal
Wan Rosdy memulakan kerjayanya dalam perkhidmatan awam sebagai pegawai eksekutif di cawangan Perak Lembaga Padi dan Beras Negara (LPN) pada tahun 1985, sebelum dilantik sebagai pengurus di Kompleks LPN di Arau, Perlis pada tahun 1989. Beliau juga pernah memegang beberapa jawatan dalam Bernas.

## Kerjaya politik
Wan Rosdy telah dipilih sebagai Ketua Bahagian UMNO Cameron Highlands pada tahun 2003 dan telah menjadi Pengerusi Barisan Nasional (BN) Cameron Highlands sejak tahun 2008.

Pada tahun 2004, Wan Rosdy telah dipilih sebagai Ahli Dewan Undangan Negeri (ADUN) bagi kawasan Jelai dan telah berkhidmat di kawasan tersebut sehingga kini. Beliau juga pernah memegang jawatan sebagai Pengerusi Jawatankuasa Hal Ehwal Orang Asli dan Pembangunan Luar Bandar Pahang dari tahun 2008 hingga 2013, sebelum dilantik sebagai Exco Negeri untuk penggal kedua sebagai Pengerusi Jawatankuasa Perumahan dan Kerajaan Tempatan Pahang pada tahun 2013.

Pada 15 Mei 2018, Wan Rosdy telah mengangkat sumpah sebagai Menteri Besar selepas BN dipilih semula sebagai kerajaan negeri dalam Pilihan raya negeri Pahang 2018, menggantikan Adnan Yaakob yang bersara selepas berkhidmat dalam jawatan itu selama 19 tahun. Namun begitu, Adnan kekal sebagai ADUN. Pada 28 November 2022, selepas Pilihan raya negeri Pahang 2022 menghasilkan Dewan Undangan Negeri tergantung, beliau telah mengangkat sumpah sebagai Menteri Besar untuk penggal kedua selepas BN dan Pakatan Harapan (PH) bersetuju membentuk kerajaan campuran negeri Pahang dan mencalonkan beliau untuk dilantik semula ke jawatan tersebut. Kedua-dua gabungan menerima sokongan daripada sejumlah 24 ADUN, melebihi majoriti mudah sekurang-kurangnya 22 ADUN yang diperlukan.

## Kehidupan awal
Beliau berkahwin dengan Burhah Mohamed dan dikurniakan tiga orang anak.

## Keputusan pilihan raya

## Anugerah
### Anugerah Malaysia
*  :
**  Darjah Kebesaran Sultan Ahmad Shah Pahang Yang Amat Di Mulia Peringkat Utama, Sri Diraja Sultan Ahmad Shah Pahang (SDSA) – **Dato' Sri Diraja** (2024)
**  Darjah Kebesaran Sultan Ahmad Shah Pahang Yang Amat Di Mulia Peringkat Pertama, Sri Sultan Ahmad Shah Pahang (SSAP) – **Dato' Sri** (2014)
**  Darjah Kebesaran Mahkota Pahang Yang Amat Mulia Peringkat Kedua, Darjah Indera Mahkota Pahang (DIMP) – **Dato**' (2006)
**  Darjah Kebesaran Sultan Ahmad Shah Pahang Yang Amat Di Mulia Peringkat Ketiga, Darjah Sultan Ahmad Shah Pahang (DSAP) – **Dato**' (2012)
**  Darjah Kebesaran Mahkota Pahang Yang Amat Mulia Peringkat Ketiga, Setia Mahkota Pahang (SMP)
**  Darjah Kebesaran Mahkota Pahang Yang Amat Mulia Peringkat Keempat, Ahli Mahkota Pahang (AMP)
*  :
**  Darjah Yang Mulia Mahkota Wilayah Pangkat Pertama, Seri Utama Mahkota Wilayah (SUMW) – **Datuk Seri Utama** (2021)

### Anugerah Kedoktoran
*  :
** Ijazah Kehormat Doktor Falsafah (Ph.D.) dalam Ekonomi dan Perbankan Islam dari Universiti Yarmouk (2025)

## Rujukan